OpenLLM-France/wikimedia huggingface dataset:
# Vint-i-sisena esmena de la Constitució dels Estats Units

La Vint-i-sisena esmena (en anglès Twenty-sixth Amendment) de la Constitució dels Estats Units va estandarditzar l'edat mínima per a votar en 18 anys. Va ser adoptada en resposta a l'activisme estudiantil contrari a la Guerra de Vietnam i, parcialment, per anul·lar la sentència del cas del Tribunal Suprem dels Estats Units, cas Oregon contra Mitchell. Va ser adoptada al juliol del 1971.

## Text

El text de la Vint-i-sisena esmena a la Constitució dels Estats Units diu així:
| « | (català) Secció 1. El dret a votar dels ciutadans dels Estats Units, de divuit anys o més, no serà negat o minvat ni pels Estats Units ni per cap estat a causa de l'edat. Secció 2. El Congrés tindrà poder per a fer valer aquest article mitjançant la legislació adequada. | (anglès) Section 1. The right of citizens of the United States, who are eighteen years of age or older, to vote shall not be denied or abridged by the United States or by any State on account of age. Section 2. The Congress shall have the power to enforce this article by appropriate legislation. | » |

## Vegeu també

* Constitució dels Estats Units.
* Esmenes a la Constitució dels Estats Units.

## Referències

* ↑ «THE CONSTITUTION of the UNITED STATES OF AMERICA: ANALYSIS AND INTERPRETATION, Centennial Edition, INTERIM EDITION: ANALYSIS OF CASES DECIDED BY THE SUPREME COURT OF THE UNITED STATES TO JUNE 26, 2013» p. 44. Washington, DC: U.S. Government Printing Office, 2013. [Consulta: 13 abril 2014].
* ↑ United States Government Printing Office. «Reduction of Voting Age: Twenty-Sixth Amendment». gpo.gov.

## Enllaços externs

* Constitució dels Estats Units d'Amèrica (castellà).
# Vint-i-sis

El vint-i-sis és un nombre natural que segueix el vint-i-cinc i precedeix el vint-i-set. S'escriu 26 en xifres àrabs, XXVI en les romanes i 二十六 en les xineses.
Ocurrències del vint-i-sis:
* Presenta l'extraordinària propietat d'ésser l'únic nombre situat entre un quadrat (25 = 5²) i un cub (27 = 3$^3$). Aquest fet singular fou demostrat al segle xvii pel matemàtic francès Pierre de Fermat.
* És el nombre atòmic del ferro.
* Segons la cronologia jueva, Déu va donar la Torà a la 26a generació des de la creació.
* És el nombre de lletres de l'alfabet anglès.
* Designa l'any 26 i el 26 aC.

## Referències

* ↑ Singh, Simon. El enigma de Fermat. Planeta, 1997, p. 75.
# Videojoc d'acció en tercera persona

Acció en tercera persona (TPS o 3PS en anglès) és un gènere de videojoc amb gràfics en tres dimensions, on el personatge del jugador es veu amb un angle amb perspectiva, a diferència del model de primera persona que té una perspectiva des dels "ulls" del personatge jugable. El videojoc Tomb Raider va ser el primer 3PS que va popularitzar el gènere.
A causa de l'ús general del terme, molts videojocs no es consideren dins el gènere de l'acció en tercera persona perquè l'estil de joc cada vegada s'especifica. La saga Resident Evil, té incorporat elements de jugabilitat de tir en tercera persona, però no és considerat com a 3PS fins al Resident Evil 4; perquè dona èmfasi en terror i horror, i s'anomena videojoc de terror. En canvi, el Grand Theft Auto III de la saga GTA hi ha una perspectiva en tercera persona, però combina conducció i rol i també d'altres gèners. Examples tradicionals d'acció en tercera persona són el MDK i el Gears of War
Els 3PS tenen avantatges i desavantatges. Una perspectiva en tercera persona dona més consciència del que passa al voltant del personatge que un de primera, com és el cas de la saga Splinter Cell. No obstant això, la càmera es col·loca darrere el personatge i quan aquest gira cap a l'esquerra o la dreta la càmera també gira, però no a la velocitat amb què giraria si la càmera es posés en primera persona. A partir d'aquest problema s'ha intentat millorar o arreglar el sistema de vistes o càmeres.
D'aquest gènere, hi ha videojocs que han sigut de molt èxit com el Star Wars: Battlefront i el James Bond 007: Everything or Nothing, però en alguns també hi havia la possibilitat de posar la vista en primera persona. Hi ha videojocs que combinen les vistes de primera i tercera segons l'argument. Però avui en dia, no es creen gaire videojocs que només es pugui utilitzar una sola vista.
Cal dir, que l'acció en tercera persona no és només propi dels videojocs, sinó que en cinema i televisió també es poden contemplar vistes en tercera persona.

## Vegeu també

* Acció en primera persona
* Acció tàctica
* Gènere de videojoc

## Referències

* ↑ Third person shooters enter the second age Arxivat 2008-12-01 a Wayback Machine., a GameSpot.com (enllaç en anglès). Comprovació de l'enllaç: 21 de novembre del 2007
# Volta a Llombardia 1922

La Volta a Llombardia 1922 fou la 18a edició de la Volta a Llombardia. Aquesta cursa ciclista organitzada per La Gazzetta dello Sport es va disputar el 5 de novembre de 1922 amb sortida a Milà i arribada a Monza després d'un recorregut de 246 km. La competició fou guanyada per tercer cop per l'italià Costante Girardengo (Bianchi-Salga) en imposar-se en l'esprint final als seus compatriotes Giuseppe Azzini (Maino-Bergougnan) i Bartolomeo Aimo (Legnano-Pirelli). Girardengo va ser, en aquell moment, el primer corredor en la història de la prova que repetia victòria.

## Classificació general

| | Ciclista | Equip | Temps |
| 1 | Costante Girardengo | Bianchi-Salga | 9h 01' 00" |
| 2 | Giuseppe Azzini | Maino-Bergougnan | m. t. |
| 3 | Bartolomeo Aimo | Legnano-Pirelli | m. t. |
| 4 | Federico Gay | Bianchi-Salga | + 4' 23" |
| 5 | Giovanni Brunero | Legnano-Pirelli | m. t. |
| 6 | Angelo Gremo | Bianchi-Salga | m. t. |
| 7 | Alfredo Cominetti | Orio-Onesti | + 6' 05" |
| 8 | Ottavio Bottecchia | Ganna-Dunlop | + 8' 39" |
| 9 | Alessandro Tonani | Ganna-Dunlop | m. t. |
| 10 | Michele Gordini | Bianchi-Salga | + 13' 49" |

## Enllaços externs

* Web oficial de la cursa (italià)
* Resultats a Les-Sports.info
* El Sitio de Ciclismo
# Vorontsóvskaia

Vorontsóvskaia - Воронцовская (rus) - és una stanitsa del krai de Krasnodar, a Rússia. És a la zona d'estepa del marge dret del riu Kuban, a 39 km a l'oest de Dinskaia i a 29 km al nord-oest de Krasnodar. Pertany a l'stanitsa de Novovelitxkovskaia.
# Vulcânicos Futebol Clube

El Vulcânicos Futebol Clube or Vulcânico Clube do Fogo és un club capverdià de futbol de la ciutat de São Filipe a l'illa de Fogo.
Es seu gran èxit nacional fou el 1999 quan fou segon al campionat capverdià.

## Palmarès

* Lliga de Fogo de futbol:
       1994, 1998, 1999, 2000, 2004, 2007, 2009, 2011, 2016, 2017, 2018
* Copa de Fogo de futbol:
       2011
* Supercopa de Fogo de futbol:
       2007, 2017
* Copa de Campions de Fogo:
       2016

## Referències

* ↑ «Vulcânicos at Sports Midia».
* ↑ Vulcânicos home page (portuguès)
* ↑ Vulcânicos at the Final Ball
* ↑ «Pré época Fogo: Vulcânicos – Histórico aposta na experiência» (en portuguès). Criolosport, 25-10-2015. Arxivat de l'original el 3 de novembre 2016. [Consulta: 9 novembre 2015].
* ↑ «Cape Verde Islands - List of Regional Tournament Winners». rsssf.com. [Consulta: 16 desembre 2017].
# Vincent Denson

Vincent Denson (Chester, Cheshire, 24 de novembre de 1935) és un ciclista anglès, ja retirat, que fou professional entre 1961 i 1969. En el seu palmarès destaca una victòria d'etapa al Giro d'Itàlia de 1966 i la Volta a Luxemburg de 1965.

## Palmarès

* 1962
** 1r a la Volta al Bidasoa
** Vencedor d'una etapa del Circuit d'Aquitània
* 1964
** 1r a la Brussel·les-Verviers
* 1965
** 1r a la Volta a Luxemburg i vencedor d'una etapa
** Vencedor d'una etapa dels Quatre dies de Dunkerque
* 1966
** 1r al GP de Fréjus
** Vencedor d'una etapa al Giro d'Itàlia
* 1968
** 1r al GP Vaux

### Resultats al Tour de França

* 1961. Abandona (9a etapa)
* 1964. 72è de la classificació general
* 1965. 87è de la classificació general
* 1966. Abandona (16a etapa)
* 1967. Abandona (17a etapa)
* 1968. 62è de la classificació general

### Resultats al Giro d'Itàlia

* 1966. 40è de la classificació general
* 1967. Abandona (20a etapa)
* 1968. 95è de la classificació general

## Referències

* ↑ «DENSON Vincent "Vic" (Vincent Albert)». [Consulta: 18 novembre 2022].
* ↑ «Palmarès de Vincent "Vic" Denson (Gbr)». [Consulta: 18 novembre 2022].
* ↑ ONLUS®, Museo del Ciclismo Associazione Culturale. «Museo del Ciclismo - Vic DENSON» (en italià). [Consulta: 18 novembre 2022].

## Enllaços externs

* Fitxa de Vincent Denson a sitiodeciclismo.net
# Watchdog

En un sistema electrònic, un watchdog o mecanisme de control és un circuit temporitzador que provoca un re-inici (reset) del sistema si aquest es bloqueja degut a alguna condició de fallada (normalment una anomalia en el programari). El re-inici es pot fer amb la intenció de retornar al sistema a un estat funcional o com a mesura de seguretat.
El watchdog consisteix en un temporitzador intern de la unitat de control (UC) que disposa del seu propi oscil·lador RC intern. És un mecanisme pensat per evitar que l’UC es trobi en un estat indeterminat a causa d’un error de programació o d’una fallada en el hardware (alimentació, etc.). Per aquest motiu, la seva funció és la d’evitar que el sistema no entri en un estat descontrolat.
El watchdog normalment s'implementa com un temporitzador que decreix de forma seqüencial el valor d'un comptador. Si aquest comptador arriba a zero, el watchdog es desborda i activa una línia de re-inici connectada al processador. Per tal que no arribi mai a zero, el programari corrent en el processador ha d'actualitzar periòdicament el valor del comptador. El temps nominal de desbordament depèn de la temperatura, la tensió de l’alimentació i varia amb el xip. El desbordament del watchdog pot succeir en funcionament normal o en l'estat de repòs.
A vegades el circuit de watchdog és un xip extern al processador i a vegades n'és part integral, com és el cas en molts microcontroladors. Sovint, els watchdogs també llancen altres accions preventives a més de reiniciar el processador. Poden desencadenar l'actuació de sistemes de control, per exemple per apagar sistemes perillosos com motors, circuits d'alta potència, generadors de calor, etc.
El nom "watchdog" significa literalment "gos guardià", i fa referència a la metàfora visual en la que un home que està essent atacat per un gos guardià. El gos no mossegarà l'home mentre aquest el mantingui a ratlla donant-li cops periòdicament. Si l'home deixa de donar-li cops, el gos el mossegarà.

## Referències

* ↑ Hernández, Jesus M. Sistemas Electrónicos para el Tratamiento de la Información 2 (tesi) (en castellà). Valladolid: Universitat de Valladolid, 3 de febrer de 2011, p. 34.
* ↑ Trujillo, Sergio. Diseño e Implementació de una Balanza Electrónica en Base al Mircocontrolador PIC 16LF877 (tesi) (en castellà). Guayaquil, Equador: Escuela superior politécnica del Litoral, 2004, p. 31.
* ↑ United States Patent 5694444

## Enllaços externs

* Introducció als watchdogs Arxivat 2007-01-04 a Wayback Machine. (anglès)
* Article sobre watchdogs en sistemes multitasca Arxivat 2007-09-29 a Wayback Machine. (anglès)
# Worldline

Worldline (Euronext WLN) és una empresa francesa de serveis de pagament i transacció fundada el 1974.
A finals d’octubre de 2020, Worldline va donar la benvinguda a Ingenico al seu equip, creant un nou líder en serveis de pagament globals. Unint esforços amb els d’Ingenico, Worldline ha donat un nou pas endavant en el seu projecte: proporcionar als bancs, als comerciants i, en general, a tot l'ecosistema de pagaments els mitjans per aconseguir un creixement econòmic sostenible i rendible.

## Referències

* ↑ (francès)AVEC LE RACHAT RÉUSSI D'INGENICO, WORLDLINE DEVIENT LE NUMÉRO 4 MONDIAL DES PAIEMENTS ÉLECTRONIQUES

## Enllaços externs

* fr.worldline.com
# William F. Bottke

William F. "Bill" Bottke (nascut l'any 1966) és un científic planetari especialitzat en asteroides. Treballa al Southwest Research Institute de Boulder, Colorado.

## Educació

Bottke va estudiar física i astrofísica a la Universitat de Minnesota fins a l'any 1988. El 1995, va rebre el seu doctorat en ciència planetària per la Universitatd'Arizona en recerca de dinàmica d'asteroides.

## Recerca científica

La recerca de Bottke se centra a modelar diverses propietats de la dinàmica d'asteroides. Ha publicat sobre la importància dels efectes en l'òrbita física dels asteroides de l'efecte Yarkovsky i l'efecte YORP al principi de la formació del sistema solar (bombardeig primerenc).

### K-Pg (K/T)

El 2007, Bottke publicà a la revista Nature (amb David Vokrouhlicky i David Nesvorny), la proposta que un asteroide va produir el Cràter Chicxulub i causà l'extinció del Cretaci-Paleogen. Aquest asteroide s'hauria format fa uns 160 milions d'anys. Bottke es va basar en els fragments de la família Baptistina d'asteroides asteroid family, També va proposar que el Cràter Tycho de la Lluna es va crear en el mateix xoc.

## Referències

* ↑ An asteroid breakup 160[thinsp]Myr ago as the probable source of the K/T impactor : Abstract : Nature
# William Etty

William Etty (York, 10 de març de 1787 - York, 13 de novembre de 1849) fou un pintor anglès, conegut per les seves pintures de nus, tema insòlit a l'Anglaterra victoriana que va alarmar la moral de l'època. Hi ha una estàtua de William Etty, erigida el 1911, davant de la galeria d'art de York, la seva ciutat natal. Etty només tenia un seguidor anglès a la pràctica de la pintura del nu, William Edward Frost.

## Biografia

De conformitat amb els desitjos del seu pare, Etty treballar durant set anys a una impremta a Kingston upon Hull. Va ser, però, gràcies a la generositat del seu oncle que William Etty va prosseguir els seus estudis en la pintura, quan aquest, el va convidar a Londres el 1806. El 1807 va ingressar a la Royal Academy School, on va estudiar amb Henry Fuseli, i va ampliar els seus coneixements reben classses privades de Sir Thomas Lawrence durant un any. La influència d'aquest dominaria algun temps les seves obres. També el marcarien pintors com Ticià i Rubens.
A la National Gallery va copiar les obres dels mestres i va estar molt vinculat a la Royal Academi, fins i tot després d'haver finalitzat els seus estudis. El 1816 va fer una breu visita a París i Florència, i el 1822 va prendre un llarg viatge a la península Itàlica, passant la major part del seu temps a Venècia. Des dels seus estudis dels mestres venecians va adquirir l'excel·lència en el color pel que els seus treballs són coneguts. Durant aquest període va conèixer Eugène Delacroix.
En tornar a Anglaterra el 1824, la seva obra "Pandora Coronada per les Estacions" va ser molt aplaudida, i va ser nomenat membre de la Royal Academy el 1828. Va residir a Londres fins al 1848, quan a causa del seu estat de salut es va retirar a York, on va morir.

## Referències

* ↑ «William Etty». Gran Enciclopèdia Catalana. Barcelona: Grup Enciclopèdia Catalana.
# Xipiu bigotut de la pampa

El xipiu bigotut de la pampa (Poospiza nigrorufa) és un ocell de la família dels tràupids (Thraupidae).

## Hàbitat i distribució

Habita zones arbustives, boscos, ciutats i marjals de les terres baixes del sud-est del Brasil, est de Paraguai, Uruguai i nord-est i centre de l'Argentina.

## Referències

* ↑ «Xipiu bigotut de la pampa». Cercaterm. TERMCAT, Centre de Terminologia. Rev. 20/10/2022(català)
# Xiphorhynchus

Xiphorhynchus és un gènere d'ocells de la família dels furnàrids (Furnariidae).

## Taxonomia

Segons la Classificació del Congrés Ornitològic Internacional (versió 10.2, 2020) aquest gènere està format per 14 espècies:
* Xiphorhynchus obsoletus - grimpa-soques estriat.
* Xiphorhynchus fuscus - grimpa-soques menut.
* Xiphorhynchus atlanticus - grimpa-soques atlàntic.
* Xiphorhynchus pardalotus - grimpa-soques xiulador.
* Xiphorhynchus ocellatus - grimpa-soques ocel·lat.
* Xiphorhynchus chunchotambo - grimpa-soques de Tschudi.
* Xiphorhynchus elegans - grimpa-soques elegant.
* Xiphorhynchus spixii - grimpa-soques de Spix.
* Xiphorhynchus guttatus - grimpa-soques gorjagroc.
* Xiphorhynchus susurrans - grimpa-soques del cacau.
* Xiphorhynchus flavigaster - grimpa-soques bec d'ivori.
* Xiphorhynchus lachrymosus - grimpa-soques pintat.
* Xiphorhynchus erythropygius - grimpa-soques cuirassat.
* Xiphorhynchus triangularis - grimpa-soques de dors olivaci.
# Xipiu cella-roig

El xipiu cella-roig (Microspingus erythrophrys) és un ocell de la família dels tràupids (Thraupidae).

## Hàbitat i distribució

Habita boscos i zones amb matolls dels Andes del centre i sud-est de Bolívia i nord-oest de l'Argentina.

## Referències

* ↑ «Xipiu cella-roig». Cercaterm. TERMCAT, Centre de Terminologia. Rev. 20/10/2022(català)
# Xipiu canyella

El xipiu canyella (Poospiza ornata) és un ocell de la família dels tràupids (Thraupidae).

## Hàbitat i distribució

Habita zones arbustives i pastures de les terres baixes de l'oest de l'Argentina.

## Referències

* ↑ «Xipiu canyella». Cercaterm. TERMCAT, Centre de Terminologia. Rev. 20/10/2022(català)
# Woodruffita

La woodruffita és un mineral de la classe dels òxids que pertany al grup de la calcofanita. Va ser anomenada en honor de Samuel Woodruff (1813-1880), un miner de zinc de principis del segle xix i recol·lector miner infatigable de Sparta (Ogdensburg), (Nova Jersey, EUA).

## Característiques

La woodruffita és un òxid de fórmula química Zn(Mn$^{4+}$,Mn$^{3+}$)₅O$_{10}$·4H₂O. Cristal·litza en el sistema monoclínic. Es troba en forma d'escorces i masses botroidals de gra fi, en capes concèntriques. La seva duresa a l'escala de Mohs és 4,5.
Segons la classificació de Nickel-Strunz, la woodruffita pertany a «04.FL: Hidròxids (sense V o U), amb H2O+-(OH); làmines d'octaedres que comparetixen angles» juntament amb els següents minerals: trebeurdenita, woodallita, iowaïta, jamborita, meixnerita, fougerita, hidrocalumita, kuzelita, aurorita, calcofanita, ernienickelita, jianshuiïta, asbolana, buserita, rancieïta, takanelita, birnessita, cianciul·liïta, jensenita, leisingita, akdalaïta, cafetita, mourita i deloryita.

## Formació i jaciments

La woodruffita es pot formar en diferents condicions: a la porció oxidada d'una mena de zinc estratificada metamorfosada (Sterling Hill, New Jersey, EUA); en minerals de manganès massius (Sandur, Índia); a la zona oxidada d'un dipòsit mineral de Ag-Pb-Zn (Lardeau, Canadà); i com un component dels nòduls de Fe-Mn del sol oceànic. Va ser descoberta a Passaic pit, al Districte Miner de Franklin (Comtat de Sussex, Nova Jersey, Estats Units). També ha estat descrita a Alemanya, Àustria, el Canadà, Espanya, altres indrets dels Estats Units, Grecia, l'Índia, Itàlia, Jamaica, el Japó, Mèxic, Romania i Suïssa.
Sol trobar-se associada a altres minerals com: franklinita, calcofanita, pirolusita, criptomelana, smithsonita, gunningita, hidrozincita, auricalcita.

## Referències

* 1 2 3 «Woodruffite» (en anglès). Mindat. [Consulta: 7 novembre 2015].
* 1 2 3 «Woodruffite» (en anglès). Handbook of Mineralogy. Arxivat de l'original el 8 de maig 2019. [Consulta: 20 maig 2018].
# Xota Arveladze

Xota Arveladze (nascut a Tbilisi, Geòrgia el 22 de febrer del 1973) és un exfutbolista georgià que va jugar de davanter a diversos clubs georgians, al Trabzonspor, l'AFC Ajax, el Rangers, l'AZ Alkmaar i al Llevant UE.

## Referències

* ↑ Bibileishvili, Tiko (2008-06-09) Arveladze Quits Football. The Georgian Times. Consultat el 2008-07-11.
* ↑ Arveladze, Xota. Yesterday (My Autobiography). 1a edició, 2012.
* ↑ Arveladze, Xota. Yesterday (My Autobiography)(2). 1a edició, 2012.
* ↑ James, Gary. Manchester City – The Complete Record. Derby: Breedon Books Publishing, 2006, p. 224–5. ISBN 1-85983-512-0.
# Zachaenus parvulus

Zachaenus parvulus és una espècie de granota que viu al Brasil.
Està amenaçada d'extinció per la pèrdua del seu hàbitat natural.

## Referències

* Potsch de Carvalho-e-Silva, S. & Telles, A.M. 2004. Zachaenus parvulus. Llista Vermella d'Espècies Amenaçades de la UICN 2006. Consulta: 16 de gener de 2008.
# Zoil de Còrdova

Zoil de Còrdova (Còrdova, segle iii - ca. 304) va ser un dels màrtirs morts a Còrdova durant la persecució de Dioclecià. És venerat com a sant per diverses confessions cristianes.

## Biografia

La notícia més antiga sobre el màrtir la dona Prudenci al segle iv, a l'himne IV del Peristephanon, quan cita trenta màrtirs hispànics; diu "Corduba Acisclum dabit, et Zoellum" ("Còrdova donà Iscle, i Zoel"). El Martyrologium Hieronymianum l'inclou amb els seus companys màrtirs el dia 27 de juny. Probablement, que sigui destacat entre el grup de més de vint màrtirs deu voler dir que n'era el principal, però no se sap per què, o perquè només hi ha una acta de martiri d'ell, i no de la resta.

### Llegenda

Segons l'acta, possiblement tardana, Zoil era un jove de bona família, cristià. Denunciat, el jutge, en veure'n la distinció, volgué que abjurés perquè pensava que així la resta de cristians el seguirien. Zoil refusà de fer-ho i confirmà la seva fe, per la qual cosa fou torturat i, finalment, decapitat. A continuació, foren degollats els altres companys seus, uns 20. Els noms que en dona Enrique Flórez a l'España sagrada són: Crescenci, Julià, Nemesi, Fràtria, Primitiu, Justí, EStateu, Novacià, Climent, Marcel·lí, Zedí, Fèlix, Venust, Marcel, Itàlica, Lell, Capitó, Tinnus, Timarc o Tusc i Silvà.

## Veneració

L'any 613, el bisbe de Còrdova Agapit II va tenir la revelació del lloc on era sebollit el màrtir i, acompanyat de clergues i fidels, va desenterrar-ne les restes i les portà a l'església de Sant Just, que, ampliada, canvià el seu nom pel de Sant Zoil. Eulogi de Còrdova hi fou clergue i comenta que l'església era al centre de la ciutat. Probablement data de llavors l'acta del martiri, per la qual cosa és poc versemblant.
Al segle xi, el comte de Carrión, Gómez Díaz, traslladà les restes del màrtir de Còrdova al monestir benedictí de San Juan Bautista de Carrión de los Condes, que passà a dir-se de San Zoilo. La devoció se n'estengué per Castellà i Zoil esdevingué sant patró de Carrión, on les festes se celebren, però, l'agost, el penúltim dilluns del mes.

## Bibliografia

* Z. García Villada. Historia eclesiástica de España, I. Madrid, 1937.
* Juan Fernando Roig. Iconografía de los Santos. Barcelona: Omega, 1950.
# Zoia Dukhovitx

Zoia Dukhovitx (1926 - 1991) va ser una atleta soviètica especialista en curses de velocitat, que va competir durant les dècades de 1940 i 1950.
En el seu palmarès destaca una medalla de bronze en la cursa dels 4x100 metres al Campionat d'Europa d'atletisme de 1950. Formà equip amb Elene Gokieli, Sofia Malschina i Evhènia Sètxenova. El 1949 guanyà dues medalles d'or al Festival Mundial de la Joventut i els Estudiants.
Es proclamà campiona de la URSS en 10 ocasions: una en els 100 metres (1948), dos en els 200 metres (1947 i 1948), quatre en els 4x100 metres (1947 a 1950) i tres en els 4x200 metres (1948 a 1950). Millorà en cinc ocasions el rècord nacional dels 4x100 metres i també millorà el dels 4x200 metres i el relleu combinat.
El 1950 va establir el rècord del món dels 4x200 metres.

## Millors marques

* 100 metres. 11.9" (1948)
* 200 metres. 25.0" (1947)

## Referències

* ↑ «Medallistes per prova». rfea.es. Federació Espanyola d'Atletisme. Arxivat de l'original el 26 d’octubre 2020. [Consulta: 22 abril 2020].
* ↑ «World Student Games (UIE)». [Consulta: 31 maig 2020].
* ↑ «Духович Зоя Васильевна | Спорт-страна.ру» (en rus). [Consulta: 2 juny 2020].
* ↑ DD.AA. Лёгкая Aтлетика: энциклопедия А-Я в 2-х томах. T. 1: А–Н. Moscou: Txelovek, 2012, p. 254. ISBN 978-5-904885-80-9.
* ↑ Waśko, Janusz (1953-). Athletics national records evolution 1912-2012 : golden century of IAAF records. GreenArt Jacek Kardasz, 2013, p. 365. ISBN 978-83-62033-30-0.
* ↑ IAAF World Athletics Championships. Doha 2019. Statistics Handbook. Doha: IAAF, 2019, p. 820 [Consulta: 30 maig 2020].
* ↑ Fitxa a trackfield.brinkster.net